Diari Oficial de la Generalitat Valenciana


Sumari del DOGV 4081, del 07-09-2001 (2001/8772)

ORDRE de 22 de maig de 2001, de la Conselleria d'Economia, Hisenda i Ocupació, per la qual es dicten normes de funcionament i comunicació de dades al Registre Oficial de Contractes de la Generalitat Valenciana.
------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2001/05/22/(1)/dof/vci/html**

### Dades del document

Número de DOGV
:   4081

Data del DOGV
:   07-09-2001

Secció del DOGV
:   I. DISPOSICIONS GENERALS

Número del document
:   2001/8772


Data del document
:   22-05-2001

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * contracte administratiu
    * legislació
    * registre de documents
    * procediment administratiu

ORDRE de 22 de maig de 2001, de la Conselleria d'Economia, Hisenda i Ocupació, per la qual es dicten normes de funcionament i comunicació de dades al Registre Oficial de Contractes de la Generalitat Valenciana. [2001/8772]
  
El Decret 79/2000, de 30 de maig, del Govern Valencià, crea la Junta Superior de Contractació Administrativa de la Generalitat Valenciana i, dependent d'aquesta, el Registre Oficial de Contractes de la Generalitat Valenciana amb la finalitat primordial de permetre un coneixement exacte dels contractes realitzats per l'administració autonòmica, així com de la tramesa d'informació sobre aquests a la Sindicatura de Comptes.
  
Correspon a la Junta Superior de Contractació Administrativa, a través de la Comissió de Classificació i Registres, regulada en els articles 7 i 8 del decret esmentat, conéixer de tots aquells expedients que es relacionen amb el Registre Oficial de Contractes, i a la Secretaria de la Junta Superior, regulada en l'article 13, la seua gestió.
  
El capítol II del Decret 79/2000, regula el funcionament general del Registre Oficial de Contractes, si bé deixa a un posterior desplegament per ordre de la Conselleria d'Economia, Hisenda i Ocupació determinats aspectes concrets que fan referència, bàsicament, a la comunicació dels contractes i les seues incidències al Registre Oficial.
  
Estretament relacionat amb això, la disposició addicional única del decret esmentat preveu l'establiment d'un sistema informatitzat per a la gestió d'aquest registre, de forma que permeta la comunicació immediata de les dades, així com l'elaboració de les estadístiques necessàries per a tenir una visió global i permanentment actualitzada de la contractació en l'àmbit de competències de la Generalitat.
  
Amb aquesta finalitat i dins del projecte SEC del PEMAV, s'han desenvolupat sengles aplicacions informàtiques per a la gestió dels procediments de contractació administrativa, que permeten, respectivament, tant la utilització d'un sistema comú de tractament de la informació necessària per a la contractació i el seguiment de l'execució dels contractes pels òrgans gestors, com la comunicació immediata al Registre Oficial, a través de la xarxa corporativa de la Generalitat, de les dades que preceptivament s'hi han d'inscriure, les quals resideixen en el mateix sistema informàtic i adquireixen la condició jurídica de registrades oficialment una vegada reflectida en aquest la resolució administrativa que així ho acorda.
  
Quant a l'àmbit d'aplicació de l'ordre i seguint el que disposa el Decret 79/2000, la norma primera exclou de la inscripció en el Registre la contractació menor, la qual, en no requerir expressament d'un expedient de contractació, tal com indica el text refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny, genera una informació succinta que es troba plenament recollida en el Sistema d'Informació Pressupostària de la Generalitat (SIP-GV), raó per la qual la seua inclusió en el Registre no aportaria cap dada registrable distinta de les que resideixen en aquest sistema i, d'altra banda, generaria un volum de comunicacions i inscripcions costós i desproporcionat per als fins del Registre.
  
Anàlogament, s'exclouen d'inscripció en aquest Registre els contractes en els quals es formalitzen els negocis jurídics efectuats d'acord amb el que disposa la Llei 3/1986, de 24 d'octubre, de Patrimoni de la Generalitat Valenciana, que tenen per objecte l'adquisició, alienació o arrendament de béns immobles, així com de béns mobles, de valors o de propietats incorporals de caràcter patrimonial, quan no tinguen la consideració de subministraments ni es troben inclosos en un contracte de qualsevol tipus dels regulats en la Llei de Contractes de les Administracions Públiques. La necessitat que la informació d'aquests contractes es registre de forma coordinada amb el sistema d'informació per a la gestió de l'Inventari General dels béns i drets que integren el patrimoni de la Generalitat, en el qual ja s'inscriuen els contractes o títols jurídics en els quals es basa la seua administració, aconsella no incloure'ls en el procediment regulat per la present ordre, sense perjudici que puga desenvolupar-se posteriorment un procediment anàleg integrat amb la gestió de l'inventari.
  
Al contrari, sí que es preveu la necessitat de comunicació dels contractes adjudicats que es troben dins de l'àmbit d'aplicació de la Llei 48/1998, de 30 de desembre, sobre Procediments de Contractació en els Sectors de l'Aigua, l'Energia, els Transports i les Telecomunicacions, l'article 50 de la qual estableix l'obligació de la seua comunicació a la Junta Superior de Contractació Administrativa i el seu corresponent registre. Ací es vol emfatitzar en la circumstància que aquesta comunicació no obeeix tant al subjecte o entitat contractant, sinó a la finalitat de l'objecte del contracte i a la quantia del seu import, tal com s'estableix en aquesta llei.
  
A més a més, la present ordre preveu també la comunicació al Registre dels contractes que, pel seu objecte, import i finançament, reunisquen els requisits establits en l'article 2 de la Llei de Contractes de les Administracions Públiques.
  
En virtut d'això, prèvia consulta a la Junta Superior de Contractació Administrativa, i fent ús de les facultats que em confereixen els articles 18 i 19 i la disposició final primera del Decret 79/2000, de 30 de maig, esmentat, en relació amb l'article 35 e) de la Llei 5/83, de 30 de desembre, del Govern Valencià,
  
ORDENE
  
Primera
  
1. Els contractes administratius o privats que subscriga l'administració de la Generalitat Valenciana, o les seues entitats autònomes o de dret públic vinculades o dependents d'aquesta, que es troben dins de l'àmbit d'aplicació de la Llei de Contractes de les administracions públiques i que s'adjudiquen a partir de l'entrada en vigor de la present ordre, així com les seues posteriors modificacions, pròrrogues o variacions de terminis, o la seua extinció, han de comunicar-se al Registre Oficial de Contractes de la Generalitat Valenciana per a la seua inscripció, sempre que es troben en qualsevol dels supòsits següents:
  
a) Els contractes de caràcter administratiu que, per la seua quantia, no tinguen la consideració de contracte menor.
  
b) Els contractes de caràcter privat compresos en les categories 6 i 26 de l'article 206 de la Llei de Contractes de les Administracions Públiques, la quantia o l'import màxim estimat dels quals, inclosos impostos i tots els conceptes que siguen d'aplicació, excedisca de dos milions de pessetes.
  
2. Així mateix, han de comunicar-se al Registre Oficial de Contractes de la Generalitat Valenciana per a la seua inscripció:
  
a) Els contractes de dret privat en els qual concórreguen les circumstàncies i requisits establits en l'article 2 de la Llei de Contractes de les Administracions Públiques.
  
b) Els contractes d'obres, subministrament i serveis que, per la finalitat del seu objecte i pel seu import, es troben inclosos dins de l'àmbit d'aplicació de la Llei 48/1998, de 30 de desembre, sobre Procediments de Contractació en els Sectors de l'Aigua, l'Energia, els Transports i les Telecomunicacions, per la qual s'incorporen a l'Ordenament Jurídic Espanyol les Directives 93/38/CEE i 92/13/CEE, quan les entitats contractants que els realitzen es troben, respecte a la Generalitat Valenciana, en els supòsits establits en l'article 2 d'aquesta llei.
  
3. Queden exclosos de l'àmbit d'aplicació de la present ordre els contractes efectuats en aplicació del que disposa la Llei 3/1986, de 24 d'octubre, de Patrimoni de la Generalitat Valenciana, que tinguen per objecte l'adquisició, l'explotació, l'arrendament o l'alienació de béns immobles o valors negociables, així com els negocis jurídics anàlegs sobre propietats incorporals o béns mobles, quan no tinguen la consideració de subministrament ni es troben inclosos en un altre tipus de prestació de caràcter administratiu.
  
Segona
  
1. La comunicació de les dades d'un contracte i les seues posteriors incidències hauran d'efectuar-se a través de la xarxa corporativa de la Generalitat Valenciana, mitjançant les aplicacions del sistema informatitzat (SEC-PEMAV) de gestió i registre d'expedients de contractació, en tots aquells casos que es dispose d'aquestes.
  
2. La comunicació d'incidències posteriors a l'adjudicació no serà exigible respecte als contractes de dret privat regulats en l'article 2 de la Llei de Contractes de les Administracions Públiques. A aquests efectes les entitats contractants emplenaran únicament aquelles dades relatives a l'adjudicació que figuren en l'annex de la present ordre, segons el tipus de contracte.
  
3. Les unitats responsables de la contractació que no disposen dels mitjans tècnics o d'accés necessaris per a la comunicació de les dades a través de la xarxa informàtica corporativa de la Generalitat, podran trametre per altres mitjans els documents a què es refereix l'article 19.1 del Decret 79/2000, de 30 de maig, del Govern Valencià, fins que en disposen. En tot cas, la comunicació per mitjans informàtics distints dels específics per a operar a través de la xarxa de la Generalitat, sols podrà efectuar-se d'acord amb l'estructura i especificacions tècniques que establisquen les unitats de la Conselleria d'Economia, Hisenda i Ocupació que tinguen encomanades les funcions del manteniment de les aplicacions i de conservació i protecció de la informació del Registre.
  
4. La comunicació telemàtica de les dades a través de la xarxa informàtica corporativa de la Generalitat tindrà els efectes previstos en l'article 19.1 del Decret 79/2000, de 30 de maig, del Govern Valencià, sense perjudici que la Comissió de Classificació i Registres de la Junta Superior de Contractació Administrativa puga requerir la corresponent documentació en suport paper quan així ho estime convenient.
  
5. No obstant això, les unitats responsables de la contractació que comuniquen telemàticament els seus contractes, oficiaran així mateix a la Secretaria de la Junta Superior de Contractació Administrativa aquesta circumstància en la forma predeterminada pel mateix sistema informàtic SEC-PEMAV.
  
Tercera
  
Les dades relatives a les característiques d'un contracte que s'han de comunicar preceptivament, així com les de la seua modificació, pròrroga o variació de terminis, resolució, imposició de penalitzacions, acabament o altres incidències, són les que informen de la seua data de formalització i de les característiques i circumstàncies que puguen concórrer en cada cas, tenint en compte el tipus de contracte, les quals es detallen en l'annex d'aquesta ordre. La seua comunicació a través del sistema informàtic s'efectuarà d'acord amb l'estructura, els camps d'informació, el disseny de registre i altres especificacions tècniques de la seua aplicació.
  
Quarta
  
El termini màxim per a la comunicació de les dades serà de quinze dies comptats a partir de la formalització del contracte o de les incidències, en els casos en què aquella siga preceptiva, o de la data d'aprovació per l'òrgan de contractació, quan es tracte d'actes que no requerisquen formalització.
  
Cinquena
  
1. La comunicació telemàtica o en suport paper de les dades d'un contracte, o de les seues incidències, produirà la seua inscripció en el Registre Oficial de Contractes de la Generalitat Valenciana, que s'acordarà per resolució del director general de Patrimoni i en la qual s'especificarà el número de registre assignat i les dades identificatives del contracte o de la incidència.
  
2. El director general de Patrimoni podrà delegar en la Secretaria de la Junta Superior de Contractació Administrativa la firma de les resolucions d'inscripció de les incidències o variacions que experimente un contracte inscrit en el Registre.
  
3. La resolució del director general es notificarà a l'òrgan de contractació corresponent, a través de la unitat administrativa a la qual corresponga la gestió dels expedients de contractació i pel mateix sistema informàtic, sempre que això siga possible.
  
4. Les errades materials o de fet en les dades d'un contracte inscrit en el Registre hauran de comunicar-se, quan s'advertisquen, en la mateixa forma que les modificacions o incidències del contracte i la seua correcció l'acordarà la Secretaria de la Junta Superior de Contractació Administrativa.
  
5. La Secretaria de la Junta Superior de Contractació Administrativa donarà compte a la Comissió de Classificació i Registres dels contractes i incidències inscrits en el Registre durant el període immediatament anterior a la convocatòria d'aquesta.
  
Sisena
  
L'accés al Registre serà públic en les condicions establides en la legislació de contractes de les administracions públiques i en la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, sense que això obste la seguretat i integritat de les dades sensibles contingudes en els fitxers automatitzats, d'acord amb el que preveu la Llei Orgànica 15/99, de 13 de desembre, de Protecció de Dades de Caràcter Personal.
  
DISPOSICIONS FINALS
  
Primera
  
1. En el termini màxim d'un mes des de la publicació de la present ordre, els òrgans que exercisquen les facultats de contractació, per si mateixos o per delegació, i els competents en matèria d'organització i sistemes d'informació, hauran d'adoptar les mesures necessàries perquè es procedisca a la instal·lació i posada en funcionament de les corresponents aplicacions informàtiques per a la comunicació de dades al Registre, en tots els centres directius o gestors que compten amb unitats de gestió de contractes als quals siga d'aplicació aquesta ordre.
  
2. En el mateix termini assenyalat en el número anterior, les secretaries generals de les conselleries o els òrgans competents de les restants entitats, trametran a la Secretaria de la Junta Superior de Contractació Administrativa la relació d'unitats administratives i usuaris autoritzats per a comunicar les dades dels seus corresponents contractes al Registre Oficial.
  
Segona
  
Es faculta el director general de patrimoni per a dictar, en l'àmbit de les seues competències, les disposicions de desplegament i aplicació de la present ordre i, en especial, per a modificar o ampliar l'annex d'aquesta, quan això siga necessari per a adaptar-la a la normativa vigent o per al bon funcionament del Registre.
  
Tercera
  
La present ordre entrarà en vigor en el termini d'un mes des de la publicació en el Diari Oficial de la Generalitat Valenciana, sense perjudici del que estableix la disposició final primera de la present ordre.
  
València, 22 de maig de 2001
  
El conseller d'Economia, Hisenda i Ocupació
  
VICENTE RAMBLA MOMPLET
  
ANNEX
  
Dades que s'han de comunicar al Registre Oficial de Contractes de la Generalitat Valenciana
  
A. CONTRACTES D'OBRES
  
I. Dades referides a l'adjudicació del contracte.
  
1. Any d'execució.
  
2. Administració pública.
  
3. Organisme contractant.
  
4. Objecte del contracte.
  
4.1. Codificació de l'objecte d'acord amb la classificació CPV (Vocabulari comú dels contractes públics) de la Unió Europea.
  
4.2. Si el contracte es divideix en diversos lots, indiqueu el nombre de lots i l'objecte de cadascun.
  
4.3. Indiqueu si l'objecte inclou prestacions d'altres tipus de contracte (contractes mixtos).
  
4.4. Indiqueu si es tracta d'un contracte marc.
  
5. Publicitat.
  
5.1. Si és el cas, data de publicació de l'anunci en el DOCE.
  
5.2. Si és el cas, data de publicació en diaris o butlletins oficials.
  
6. Classe d'expedient, segons el tràmit emprat: ordinari o urgent.
  
7. Sistema d'adjudicació del contracte:
  
7.1. Procediment d'adjudicació elegit. En els procediments negociats, indiqueu si hi ha hagut, o no, publicació de l'anunci de licitació, precisant l'article i l'apartat de la llei que justifica l'ús d'aquest procediment i, si és el cas, el nombre d'invitacions directes cursades.
  
7.2. Forma d'adjudicació utilitzada.
  
8. Import del pressupost base de licitació.
  
9. Termini d'execució de les obres.
  
10. En los contractes plurianuals, nombre d'anys.
  
11. Revisió de preus; s'haurà d'indicar si el contracte inclou revisió de preus.
  
12. Contractista. Nom i cognoms o denominació social i NIF del contractista o contractistes adjudicataris, així com la seua nacionalitat.
  
13. Data d'adjudicació.
  
14. Import d'adjudicació del contracte.
  
15. Data de formalització del contracte.
  
16. Data prevista d'acabament del contracte.
  
II. Dades referides a les modificacions, pròrrogues, compliment i resolució del contracte.
  
17. S'haurà d'indicar la suma de totes les modificacions que s'han produït en el contracte, quant a les modificacions d'import i de termini.
  
18. Import final del contracte per tots els conceptes, referit al moment de la seua conclusió.
  
19. Si pertoca, causa per la qual es resol el contracte, indicant l'article i l'apartat de la llei aplicat, data en què es realitzà l'acord de resolució i si aquesta comporta la pèrdua de la garantia definitiva per al contractista.
  
B. CONTRACTES DE GESTIÓ DE SERVEIS PÚBLICS.
  
I. Dades referides a l'adjudicació del contracte:
  
1. Any d'execució.
  
2. Administració pública.
  
3. Organisme contractant.
  
4. Modalitat de contracte: concessió, gestió interessada, concert o societat d'economia mixta.
  
5. Objecte del contracte.
  
5.1. Indiqueu si l'objecte inclou prestacions d'altres tipus de contracte (contractes mixtos).
  
5.2. Codificació de l'objecte, d'acord amb la classificació CPV (Vocabulari comú dels contractes públics) de la Unió Europea.
  
6. Publicitat.
  
6.1. Si és el cas, data de publicació en diaris o butlletins oficials.
  
7. Classe d'expedient, segons el tràmit emprat: ordinari o urgent.
  
8. Sistema d'adjudicació del contracte:
  
8.1. Procediment d'adjudicació elegit. En els procediments negociats, indiqueu l'article i l'apartat de la llei que justifica l'ús d'aquest procediment i, si és el cas, el nombre d'invitacions directes cursades.
  
8.2. Forma d'adjudicació utilitzada.
  
9. Import del pressupost base de licitació.
  
10. Termini de duració del contracte, expressat en anys.
  
11. Contractista. Nom i cognoms o denominació social i NIF del contractista adjudicatari, així com la seua nacionalitat.
  
12. Data d'adjudicació.
  
13. Modalitats que determinen l'import d'adjudicació del contracte i valor, per preus unitaris, globals o tarifes.
  
14. Si és el cas, aportacions de l'administració.
  
15. Data de formalització del contracte.
  
II. Dades referides a les modificacions, pròrrogues, compliment i resolució del contracte.
  
16. S'hauran d'indicar les modificacions que s'han produït en el termini.
  
17. Import final del contracte per tots els conceptes, referit al moment de la seua conclusió.
  
18. Si pertoca, causa per la qual es resol el contracte, indicant l'article i l'apartat de la llei aplicat, la data en què es realitzà l'acord de resolució i si aquesta comporta la pèrdua de la garantia definitiva per al contractista.
  
C. CONTRACTES DE SUBMINISTRAMENTS
  
I. Dades referides a l'adjudicació del contracte.
  
1. Any d'execució
  
2. Administració pública.
  
3. Organisme contractant.
  
4. Objecte del contracte.
  
4.1. Codificació de l'objecte, d'acord amb la classificació CPV (Vocabulari comú dels contractes públics de la Unió Europea).
  
4.2. Característiques dels béns objecte del subministrament, indicant si es tracta del lliurament de béns de forma successiva i per preu unitari, de l'adquisició i arrendament d'equips i sistemes per al tractament de la informació i el manteniment d'equips i sistemes per al tractament de la informació, dispositius i programes contractats conjuntament amb l'adquisició o l'arrendament, o de subministraments de fabricació.
  
4.3. Si el subministrament es divideix en diversos lots, indiqueu el nombre de lots i l'objecte de cadascun.
  
4.4. Indiqueu si l'objecte inclou prestacions d'altres tipus de contracte (contractes mixtos).
  
4.5. Indiqueu si es tracta d'un contracte marc.
  
5. Publicitat.
  
5.1. Si és el cas, data de publicació en el DOCE
  
5.2. Si és el cas, data de publicació en diaris o butlletins oficials.
  
6. Classe d'expedient, segons el tràmit emprat: ordinari o urgent.
  
7. Sistema d'adjudicació del contracte:
  
7.1. Procediment d'adjudicació elegit. En els procediments negociats, indiqueu si hi ha hagut, o no, publicació de l'anunci de licitació, precisant l'article i l'apartat de la llei que justifica l'ús d'aquest procediment i, si és el cas, el nombre d'invitacions directes cursades.
  
7.2. Forma d'adjudicació utilitzada per l'òrgan de contractació.
  
8. Import del pressupost base de licitació
  
9. Termini de duració del subministrament.
  
10. En els contractes plurianuals, nombre d'anys.
  
11. S'haurà d'indicar si el contracte inclou revisió de preus.
  
12. Nom i cognoms o denominació social i NIF del contractista o contractistes adjudicataris, així com la seua nacionalitat.
  
13. País d'origen del producte adquirit.
  
14. Data d'adjudicació.
  
15. Import d'adjudicació del contracte.
  
16. Data de formalització del contracte.
  
17. Data prevista d'acabament del contracte.
  
II. Dades referides a les modificacions, pròrrogues, compliment i resolució del contracte.
  
18. S'haurà d'indicar la suma de totes les modificacions que s'han produït en el contracte, quant a les modificacions d'import i termini.
  
19. Import final del contracte per tots els conceptes, referit al moment de la seua conclusió.
  
20. Si pertoca, causa per la qual es resol el contracte, indicant l'article i l'apartat de la llei aplicat, la data en què es realitzà l'acord de resolució i si aquesta comporta la pèrdua de la garantia definitiva per al contractista.
  
D. CONTRACTES DE CONSULTORIA I ASSISTÈNCIA.
  
I. Dades referides a l'adjudicació del contracte.
  
1. Any d'execució
  
2. Administració pública.
  
3. Organisme contractant.
  
4. Objecte del contracte.
  
4.1. Codificació de l'objecte, d'acord amb la classificació CPV (Vocabulari comú dels contractes públics de la Unió Europea).
  
4.2. Si l'objecte del contracte es divideix en diversos lots, nombre de lots i objecte de cadascun.
  
4.3. Indiqueu si l'objecte inclou prestacions d'altres tipus de contracte (contractes mixtos).
  
4.4. Indiqueu si es tracta d'un contracte marc.
  
5. Indiqueu si el contracte és complementari d'un altre contracte d'obres.
  
6. Publicitat.
  
6.1. Si és el cas, data de publicació en el DOCE
  
6.2. Si és el cas, data de publicació en diaris o butlletins oficials.
  
7. Classe d'expedient, segons el tràmit emprat: ordinari o urgent.
  
8. Sistema d'adjudicació del contracte:
  
8.1. Procediment d'adjudicació elegit. En els procediments negociats, indiqueu si hi ha hagut, o no, publicació de l'anunci de licitació, precisant l'article i l'apartat de la llei que justifica l'ús d'aquest procediment i, si és el cas, el nombre d'invitacions directes cursades.
  
8.2. Forma d'adjudicació utilitzada per l'òrgan de contractació.
  
9. Import del pressupost base de licitació
  
10. Termini d'execució o duració del contracte. Si està prevista la pròrroga, determineu quin n'és el termini màxim.
  
11.En els contractes plurianuals, nombre d'anys.
  
12. S'haurà d'indicar si el contracte inclou revisió de preus.
  
13. Nom i cognoms o denominació social i NIF del contractista o contractistes adjudicataris, així com la seua nacionalitat.
  
14. Data d'adjudicació.
  
15. Import d'adjudicació del contracte.
  
16. Data de formalització del contracte.
  
17. Data prevista d'acabament del contracte.
  
II. Dades referides a les modificacions, pròrrogues, compliment i resolució del contracte.
  
18. S'haurà d'indicar la suma de totes les modificacions que s'han produït en el contracte, quant a les modificacions d'import i termini.
  
19. Import final del contracte per tots els conceptes, referit al moment de la seua conclusió.
  
20. Si pertoca, causa per la qual es resol el contracte, indicant l'article i l'apartat de la llei aplicat, la data en què es realitzà l'acord de resolució i si aquesta comporta la pèrdua de la garantia definitiva per al contractista.
  
E. CONTRACTES DE SERVEIS DE CARÀCTER ADMINISTRATIU.
  
I. Dades referides a l'adjudicació del contracte.
  
1. Any d'execució
  
2. Administració pública.
  
3. Organisme contractant.
  
4. Objecte del contracte.
  
4.1. Codificació de l'objecte, d'acord amb la classificació CPV (Vocabulari comú dels contractes públics de la Unió Europea).
  
4.2. Si l'objecte del contracte es divideix en diversos lots, indiqueu el nombre de lots i l'objecte de cadascun.
  
4.3. Indiqueu si l'objecte inclou prestacions d'altres tipus de contracte (contractes mixtos).
  
4.4. Indiqueu si es tracta d'un contracte marc.
  
5. Publicitat.
  
5.1. Si és el cas, data de publicació en el DOCE
  
5.2. Si és el cas, data de publicació en diaris o butlletins oficials.
  
6. Classe d'expedient, segons el tràmit emprat: ordinari o urgent.
  
7. Sistema d'adjudicació del contracte:
  
7.1. Procediment d'adjudicació elegit. En els procediments negociats, indiqueu si hi ha hagut, o no, publicació de l'anunci de licitació, precisant l'article i l'apartat de la llei que justifica l'ús d'aquest procediment i, si és el cas, el nombre d'invitacions directes cursades. En els contractes de caràcter privat no es consignarà aquest apartat.
  
7.2. Forma d'adjudicació utilitzada per l'òrgan de contractació. Si el contracte eé de caràcter privat, sols es consignarà aquesta dada si la forma ha sigut el concurs o la subhasta.
  
8. Import del pressupost base de licitació
  
9. Termini d'execució o duració del contracte. Si està prevista la pròrroga, determineu quin n'és el termini màxim.
  
10. En los contractes plurianuals, nombre d'anys.
  
11. S'haurà d'indicar si el contracte inclou revisió de preus.
  
12. Nom i cognoms o denominació social i NIF del contractista o contractistes adjudicataris; així com la seua nacionalitat.
  
13. Data d'adjudicació.
  
14. Import d'adjudicació del contracte.
  
15. Data de formalització del contracte.
  
16. Data prevista d'acabament del contracte.
  
II. Dades referides a les modificacions, pròrrogues, compliment i resolució del contracte.
  
17. S'haurà d'indicar la suma de totes les modificacions que s'han produït en el contracte, quant a les modificacions d'import i termini.
  
18. Import final del contracte per tots els conceptes, referit al moment de la seua conclusió.
  
19. Si pertoca, causa per la qual es resol el contracte, indicant l'article i l'apartat de la llei aplicat, la data en què es realitzà l'acord de resolució i si aquesta comporta la pèrdua de la garantia definitiva per al contractista.
  
F. CONTRACTES ADMINISTRATIUS ESPECIALS.
  
I. Dades referides a l'adjudicació del contracte.
  
1. Any d'execució
  
2. Administració pública.
  
3. Organisme contractant.
  
4. Objecte del contracte.
  
5. Publicitat:
  
5.1.Si és el cas, data de publicació de l'anunci en diaris o butlletins oficials.
  
6. Sistema d'adjudicació del contracte:
  
6.1. Procediment d'adjudicació elegit. En els procediments negociats, si és el cas, indiqueu el nombre d'invitacions directes cursades
  
6.2. Forma d'adjudicació utilitzada per l'òrgan de contractació.
  
7. Import del pressupost base de licitació
  
8. Termini d'execució.
  
9. Nom i cognoms o denominació social i NIF del contractista o contractistes adjudicataris, així com la seua nacionalitat.
  
10. Data d'adjudicació.
  
11. Import d'adjudicació del contracte.
  
12. Data de formalització del contracte.
  
13. Data prevista d'acabament del contracte.
  
II. Dades referides a les modificacions, pròrrogues, compliment i resolució del contracte.
  
14. S'haurà d'indicar la suma de totes les modificacions que s'han produït en el contracte, quant a les modificacions d'import i termini.
  
15. Import final del contracte per tots els conceptes, referit al moment de la seua conclusió.
  
16. Si pertoca, causa per la qual es resol el contracte, indicant l'article i l'apartat de la llei aplicat, la data en què es realitzà l'acord de resolució i si aquesta comporta la pèrdua de la garantia definitiva per al contractista.
  
G. CONTRACTES ADJUDICATS PER ENTITATS QUE CONTRACTEN AMB SUBJECCIÓ AL DRET PRIVAT EN ELS CONTRACTES RELATIUS ALS SECTORS DE L'AIGUA, DE L'ENERGIA, DELS TRANSPORTS I DE LES TELECOMUNICACIONS.
  
I. Dades referides a l'adjudicació del contracte.
  
1. Any d'execució
  
2. Administració pública.
  
3. Organisme contractant.
  
4. Objecte del contracte.
  
4.1. Codificació de l'objecte, d'acord amb la classificació CPV (Vocabulari comú dels contractes públics de la Unió Europea).
  
4.2. Si l'objecte del contracte es divideix en diversos lots, indiqueu el nombre de lots i l'objecte de cadascun.
  
4.3. Indiqueu si l'objecte inclou prestacions d'altres tipus de contracte (contractes mixtos).
  
4.4. Indiqueu si es tracta d'un contracte marc.
  
5. Publicitat:
  
5.1. Si és el cas, data de publicació en el DOCE
  
5.2. Si és el cas, data de publicació en el Boletín Oficial del Estado.
  
6. Sistema d'adjudicació del contracte:
  
6.1. Procediment d'adjudicació elegit. En els procediments negociats, indiqueu si hi ha hagut, o no, publicació de l'anunci de licitació, precisant l'article i l'apartat de la llei 48/1998, de 30 de desembre, que justifica l'ús d'aquest procediment i, si és el cas, el nombre d'invitacions directes cursades
  
6.2. Forma d'adjudicació utilitzada per l'òrgan de contractació.
  
7. Data d'adjudicació.
  
8. Import d'adjudicació del contracte.
  
9. En els contractes de subministrament, s'haurà d'indicar la nacionalitat del producte adquirit.
  
10. Nom i cognoms o denominació social i NIF del contractista o contractistes adjudicataris, així com la seua nacionalitat.
  
11. Data de formalització del contracte.
  
H. CONTRACTES DE SERVEIS DE CARÀCTER PRIVAT.
  
I. Dades referides a l'adjudicació del contracte.
  
1. Any d'execució
  
2. Administració pública.
  
3. Organisme contractant.
  
4. Objecte del contracte.
  
4.1. Tipus de contracte: Indiqueu si es tracta de contractes d'assegurances, serveis bancaris i d'inversions, serveis de creació i interpretació artística o literària o serveis d'espectacles.
  
4.2. Codificació de l'objecte, d'acord amb la classificació CPV (Vocabulari comú dels contractes públics de la Unió Europea).
  
4.3. Si l'objecte del contracte es divideix en diversos lots, indiqueu el nombre de lots i l'objecte de cadascun.
  
4.4. Indiqueu si l'objecte inclou prestacions d'altres tipus de contracte (contractes mixtos.
  
4.5. Indiqueu si es tracta d'un contracte marc.
  
5. Publicitat.
  
5.1. Si és el cas, data de publicació de l'anunci en diaris o butlletins oficials.
  
6. Classe d'expedient, segons el tràmit emprat: ordinari o urgent.
  
7. Sistema d'adjudicació del contracte:
  
7.1. Procediment d'adjudicació elegit. Indiqueu el que pertoque per analogia amb els contractes de caràcter administratiu. En els procediments negociats, indiqueu el nombre d'invitacions directes cursades
  
7.2. Forma d'adjudicació utilitzada per l'òrgan de contractació.
  
8. Import del pressupost base de licitació
  
9. Termini d'execució o duració del contracte. Si està prevista la pròrroga, determineu quin n'és el termini màxim.
  
10. En els contractes plurianuals, nombre d'anys.
  
11. S'haurà d'indicar si el contracte inclou revisió de preus.
  
12. Nom i cognoms o denominació social i NIF del contractista; així com la seua nacionalitat.
  
13. Data d'adjudicació.
  
14. Import d'adjudicació del contracte.
  
15. Data de formalització del contracte.
  
16. Data prevista d'acabament del contracte.
  
II. Dades referides a les modificacions, pròrrogues, compliment i resolució del contracte.
  
17. S'haurà d'indicar la suma de totes les modificacions que s'han produït en el contracte, quant a les modificacions d'import i termini.
  
18. Import final del contracte per tots els conceptes, referit al moment de la seua conclusió.


Còpia Permalink ELI